הוועדה המשותפת לוועדת הפנים ולוועדת העבודה לענייני סביבה ובריאות, כנסת 18, פרוטוקול מספר 11, 2010-03-09 14:30

דב חנין: אני רוצה לברך אתכם לישיבת הוועדה המשותפת לענייני סביבה ובריאות של הכנסת.

דב חנין: זה דיון ראשון של הוועדה הזו בכוונה לבנות מחצבה לפוספטים בשדה בריר בערד.

דב חנין: התקיימו דיונים בכנסת במסגרות אחרות, בין היתר התקיימה גם פגישה של השדולה הסביבתית חברתית בכנסת בנושא הזה בקדנציה הקודמת אבל למען הפרוטוקול אני רוצה להבהיר לכולם שהדיון הזה איננו דיון המשך.

דב חנין: שדולה היא שדולה ואנחנו מדברים פה היום במסגרת פורמאלית, ועדה של הכנסת שעוסקת בנושא בריאות וסביבה.

דב חנין: אנחנו מכנסים את הדיון נוכח פניות שהגיעו אלינו מצד תושבים בערד וסביבותיה עם דאגות לגבי הכרייה בשדה בריר.

דב חנין: אני רוצה לפני שאנחנו מתחילים את הדיון לומר לכם כבר בפתיחה, מתוך השיחות שהיו לי בשבוע האחרון אני יודע שהנושא הזה הוא נושא שמעורר הרבה מאוד מתח.

דב חנין: אני מכיר את המתח מכל הצדדים.

דב חנין: יצא לי לשוחח עם כל הצדדים המעורבים ובוודאי כל מי שמגיע לכנסת מוזמן לומר את דבריו בצורה עניינית.

דב חנין: אנחנו נקשיב לכל הדברים.

דב חנין: אני מבקש מכולם דווקא מתוך ידיעה שהדיון הזה עלול לעורר סערת רגשות להשתדל לקיים את הדיון באווירה רצינית ומכובדת.

דב חנין: אני הייתי מבקש מראש עיריית ערד שמכבד אותנו בנוכחותו לפתוח את הדיון.

דב חנין: אדוני מר בר לב.

גדעון בר לב: כבוד היושב ראש, חברים, עמדת העיר ערד בוטאה בוועדה המחוזית לתכנון ובנייה עוד ביולי 2008 וזאת בעקבות קבלת החלטה במועצת העיר כחודשיים לפני כן.

גדעון בר לב: ההחלטה היתה להתנגד בתוקף לכוונה להקים מכרה פוספטים בשדה בריר.

גדעון בר לב: זה בתחום המוניציפאלי של העיר ערד.

גדעון בר לב: הבעיה היא לאו דווקא ולא רק בעיה בריאותית.

גדעון בר לב: יש לנושא הזה היבטים רחבים יותר וההיבט הרחב ביותר, הייתי מגדיר אותו, פני ערד לאן?

גדעון בר לב: אם יוקם מכרה פוספטים בתחום העיר ערד התדמית וההתפתחות של העיר ערד עלולים להיפגע בצורה אנושה.

גדעון בר לב: מדובר בסך הכול 3 קילומטר בקו אווירי מאזור התעשייה של העיר ערד שבו יושבים מפעלים גדולים וחשובים כמו "מגבות ערד" שמעסיק מעל 700 עובדים, מפעלי מוטורולה שמעסיקים בין 400 ל-800 עובדים, זה תלוי בעונות.

גדעון בר לב: אני מדבר על 3 קילומטר מרחק כאשר המרחק מאזורי המגורים של העיר ערד הוא 4 קילומטר.

גדעון בר לב: אני מדבר כרגע על ערד בלבד ולא מדבר על אזרחים אחרים שמתגוררים בסמוך לשדה בריר.

גדעון בר לב: אנשי תל אל פורעה יושבים ממש בסמיכות לאזור המיועד לכרייה.

גדעון בר לב: מעבר לדעות של מומחים אלה ואחרים שטענו שהדבר הזה יפגע בצורה מהותית בבריאות של התושבים, בדיון בוועדה המחוזית הוחלט שמשרד הבריאות ימנה מומחים בינלאומיים, החלטה מ-28 ליולי 2008.

גדעון בר לב: בתוך 3 חודשים המומחים האלה היו מיועדים להתמנות.

גדעון בר לב: כמו כן יוקם צוות מלווה במטרה להמליץ בפני הוועדה המחוזית על המשך הפעילות בתוכנית, גורמי ממשלה שונים, כולל עיריית ערד.

גדעון בר לב: עד כה דבר לא קרה בעניין הזה.

גדעון בר לב: למעשה סטגנציה.

גדעון בר לב: לא מונה למיטב ידיעתי מומחה ובהתאם לזה גם לא הוקם צוות מטעם משרד הבריאות.

חיים אמסלם: מישהו פנה למשרד הבריאות וקיבל על זה תשובה?

גדעון בר לב: כן.

גדעון בר לב: כן.

גדעון בר לב: הוועדה המחוזית היתה בקשר עם משרד הבריאות והיו דיונים שנדחו פעם, פעמיים, שלוש.

גדעון בר לב: עכשיו אני רוצה ברשותכם להתייחס להחלטה שכבר היתה בנושא דומה על ידי המחוזית דרום, בנושא ביטול התוכנית המפורטת לחצבה מערב.

גדעון בר לב: התוכנית דיברה על כריית פוספטים באזור שמדרום מזרח להר צין.

גדעון בר לב: שם מדובר על אזור שלא קרוב לתושבים כפי שבערד.

גדעון בר לב: אנחנו מדברים על 27 אלף תושבי ערד ועוד אלפים של תושבי הבשורה שמתגוררים בסביבה.

גדעון בר לב: שם דובר על אזור צין שזה בערבה.

גדעון בר לב: לכאורה למה שזה יפריע?

גדעון בר לב: אני אקריא לכם בקצרה מדברי הוועדה.

גדעון בר לב: "התוכנית שבנדון מעמידה דילמה חזיתית בין שני אינטרסים כבדי משקל, האחד הגנה על האינטרס הכלכלי שבניצול אוצרות טבע המשמשים גם לייצוא והשני הגנה על האינטרס של שימור ערכי טבע, למען הציבור ולמען הדורות הבאים".

גדעון בר לב: ואז הם מגיעים למסקנה: "בסופו של יום הוועדה השתכנעה כי יש להעדיף את האינטרס הציבורי הרחב של שמירה על ערכי טבע ונוף, תיירות וכדומה כאשר כל כרייה או חציבה שיתבצעו במקום יגרמו לפגיעה בלתי הפיכה לקרקע ולסביבתה".

גדעון בר לב: הם מגיעים למסקנה: "ניצול אוצרות הטבע הוא אכן אינטרס לגיטימי וחשוב אבל אין לשכוח את האינטרס האחר כמו במקרה שלפנינו, האינטרס הציבורי הרחב".

גדעון בר לב: אני אומר מה שנאמר שם, קל וחומר נכון לעניין שדה בריר בעיר ערד.

גדעון בר לב: האינטרס הציבורי הוא חד משמעי בעניין של ערד – אין להקים מכרה פוספטים באזור עיר ערד כאשר שדה בריר הוא באזור המוניציפאלי של העיר ערד.

גדעון בר לב: לסיום אנחנו קיבלנו פנייה ממפעל מוטורולה שמצביע על נזקים שעלולים להיות למפעל מוטורולה אם יוקם מכרה בסמוך.

גדעון בר לב: גנזך המדינה שאמור לעבור לפי החלטת הממשלה לאזור העיר ערד והסיבה והנימוקים להעברתו הוא האוויר הנקי ומניעת סיכונים לחומרים שיהיו בגנזך המדינה.

גדעון בר לב: כאן אנחנו עושים היפכא מסתברא.

גדעון בר לב: בשעתו היו דיונים בממשלה ובוועדות להיכן להעביר את גנזך המדינה והעיר ערד נבחרה בזכות האוויר הנקי שקיים באזור היבש והבריא.

גדעון בר לב: הרי אנחנו יודעים שאנשים שסובלים ממחלות אסמטיות מוצאים מזור באזור העיר ערד.

גדעון בר לב: גם גנזך המדינה החליט על העיר ערד.

גדעון בר לב: התוכניות הן כרגע בהתהוות ומדובר בהשקעה של 150 מיליון שקל.

גדעון בר לב: אנחנו כרגע בהקצאת שטחים וכדומה וחס ושלום אם הדבר הזה עלול להיפגע.

גדעון בר לב: אני לא אלאה אתכם בעוד מפעלים שאמורים לעבור לערד שעלולים להיפגע ואני מדבר בעיקר על מפעלי היי טק.

גדעון בר לב: על זה אנחנו צריכים לעשות הכול כדי שזה לא ייפגע.

גדעון בר לב: נושא התיירות.

גדעון בר לב: תוכנית המתאר של ערד מדברת על פיתוח תיירות באזורים האלה.

גדעון בר לב: כל האזורים שאנחנו מדברים עליהם פיתוח תיירות.

גדעון בר לב: אם יש דבר שהוא תרתי דסתרי לנושא תיירות זה יהיה מכרה.

גדעון בר לב: צריך למצוא אלטרנטיבה.

גדעון בר לב: פוספטים זה דבר חשוב.

גדעון בר לב: יש אזורי פוספטים.

גדעון בר לב: לא מוצו כל האזורים.

גדעון בר לב: זה נכון שהאזורים האחרים מבחינה כלכלית יש שם עלויות נוספות בכרייה.

גדעון בר לב: כי כאן הכרייה של הפוספטים היא יחסית זולה כי הפוספטים קרובים מאוד לפני הקרקע בעוד שבאזורים האחרים צריך להשקיע יותר משאבים.

גדעון בר לב: אבל המשאבים של האדם עומדים מעל הכול.

גדעון בר לב: אנחנו צריכים לעשות את הכול כדי לדחות.

גדעון בר לב: היתה הצעה לעשות את זה בשלבים.

גדעון בר לב: תושבי ערד לא יכולים להיות מעבדה לניסויים.

גדעון בר לב: צריך לדחות את זה לחלוטין.

גדעון בר לב: לדחות את ההחלטה ללא סייג ולמנוע את הקמת מכרה פוספטים באזור העיר ערד.

גדעון בר לב: תודה רבה לכם.

דב חנין: תודה רבה אדוני ראש העירייה.

דב חנין: אני רוצה לנצל את ההזדמנות כדי להביע את הערכתי לעבודה שלך.

דב חנין: אני יודע שאתה עומד לסיים את תפקידך.

דב חנין: כמי שליווה את העבודה שלך לפחות מהכנסת אני רוצה להביע את הערכתי ואת תודתי בשם הציבור הישראלי על העבודה הרבה שעשית בעיר.

דב חנין: חברת הכנסת אדטו בבקשה.

רחל אדטו: היה לי חשוב להגיד את דעתי.

רחל אדטו: אמר ראש העיר כרגע שאנחנו לא רוצים להיות שפן הניסיונות.

רחל אדטו: אנחנו כבר עברנו מזמן את שלב הניסיונות.

רחל אדטו: הקשר בין אקולוגיה לבין בריאות הוא קשר חד ערכי.

רחל אדטו: אין פה בכלל שאלה של ניסיונות.

רחל אדטו: הרי אנחנו יודעים כיצד גורמים מזהמים משפיעים על בריאות.

רחל אדטו: אנחנו מכירים את הדוחות הנוראיים מאזור מפרץ חיפה עם השפעה סביבתית על בריאות הילדים, על התפתחות מחלות ריאה, על אסטמה.

רחל אדטו: אנחנו מכירים את הקשר בין חדרה לבין מחלות באזור.

רחל אדטו: אנחנו מכירים מה קורה באזור אשדוד.

רחל אדטו: ואנחנו נכיר אולי חס וחלילה את הקשר בין אשקלון לבין תחנת הדלק הפחמית.

רחל אדטו: אנחנו מכירים את הדוח על חיילי הנח"ל לא רחוק משמה שבסוף כנראה יש קשר בין הזחילה על אדמות המחנה לבין המחלות שהתפתחו שם בחיילים שזחלו שם.

רחל אדטו: גם פה הקשר בין ראדון ובין פוספטים ובין מחלות הוא קשר שאנחנו לא צריכים להמציא אותו.

רחל אדטו: לשבת אחר כך ולהקים ועדת חקירה בדיעבד נראה לי דבר שלא קביל.

רחל אדטו: העולם כבר עבר את השלבים האלה.

רחל אדטו: כל העולם כבר מכיר את הקשרים האלה.

רחל אדטו: למה אנחנו תמיד צריכים להמציא את הדברים מחדש?

רחל אדטו: ישבנו כאן בוועדה לפני שבועיים ואמרנו שבכל דיון על פיתוח משהו שיהיה איש משרד הבריאות באותה וועדה שתיתן את האישורים.

רחל אדטו: אמרנו שנגיש את זה כהצעת חוק.

רחל אדטו: נראה לי שכל אפשרות כרגע להתחיל בדבר שמלכתחילה ברור הקשר ואין כותרת יותר טובה מאשר בכייה לדורות.

רחל אדטו: ולכן התנגדותי היא חד משמעית.

רחל אדטו: ואני שמה כאן את כל יהבי של 30 שנים כרופאה להגיד שמבחינת ההסתכלות שלי בין בריאות לבין הדבר הזה, זה דבר שאסור על הסף אסור לאשר אותו.

דב חנין: תודה רבה.

דב חנין: מר לקס בבקשה.

יעקב לקס: תודה רבה לחברת הכנסת אדטו.

יעקב לקס: מילה ראשונה שאני חייב לראש העיר.

יעקב לקס: זאת ההזדמנות האחרונה שלי לפגוש את ראש העיר הזה בכנסת ואני חייב בשם התושבים המתנגדים למכרה להביע את הערכתנו לתפקוד של ראש העיר.

יעקב לקס: עכשיו לעניין שדה בריר.

יעקב לקס: אנחנו בערד רוצים לחיות.

יעקב לקס: אנחנו רוצים לחיות ללא מכרות.

יעקב לקס: הצילום הזה הוא מהר בריר שהוא לב השדה אל בתי ערד.

יעקב לקס: הבתים הקרובים יותר שאתם רואים בתמונה הם בית הספר של אל פורעה.

יעקב לקס: כאן אתם יכולים לראות את המפה, את שדה בריר, כל ההיקף שלו.

יעקב לקס: בסיס נבטים נמצא 6 קילומטר מערבה.

יעקב לקס: כסיפא קרובה מאוד, אל פורעה ממש על.

יעקב לקס: כלומר המכרה יושב על חלק מבתי האנשים שמרכיבים את אל פורעה.

יעקב לקס: אין בעולם המערבי דוגמה לכזה דבר.

יעקב לקס: באחד הניירות שקיבלנו מרותם המפרט דיברו על איזה מכרה בפלורידה.

יעקב לקס: המכרה ההוא נסגר, בוטל.

יעקב לקס: המשפטים עוד נמשכים.

יעקב לקס: תראו איך נראה פיצוץ.

יעקב לקס: אז אומרים לנו שיעשו פיצוצים אחרים.

יעקב לקס: אבל ככה זה נראה.

יעקב לקס: זה ממרחק של 10 קילומטר.

יעקב לקס: העובדה הזאת לא צריכה פירושים.

יעקב לקס: היא אומרת הכול.

יעקב לקס: כך נראית ערד היום.

יעקב לקס: השאלה מה יהיה בהמשך.

יעקב לקס: מסביב לאזור מתגוררים 6000 בדואים.

יעקב לקס: בתי ערד ברקע.

יעקב לקס: החץ העבה יותר מוליך אל בתי הספר וגני הילדים של אל פורעה.

יעקב לקס: הקו הכחול המרוסק והחץ האדום זה תחום המכרה.

יעקב לקס: מה שאתם רואים בפינה הימנית למטה של התמונה אלה בתים של אנשים שהמכרה אמור להיכרות עליהם.

יעקב לקס: יש לנו קסם באוויר.

יעקב לקס: האם זה יישאר?

יעקב לקס: את האבק שיעלה יראו מהעיר, מי שיסע לים המלח, כל מי שיהיה בסביבה ייחשף לעניין הזה.

יעקב לקס: אמרו לנו אנשי רותם שהם ירביצו במים את האזורים בכדי שלא יהיה אבק.

יעקב לקס: מאיפה הם ייקחו את המים האלה?

יעקב לקס: מה?

יעקב לקס: קרה משהו שאני לא יודע?

יעקב לקס: מיסיסיפי עבר לערד?

יעקב לקס: המלון הזה יסבול מחסר אנשים.

יעקב לקס: מפעל מוטורולה, ראש העיר כבר אמר מה יקרה לו.

יעקב לקס: אנשי רותם המפרט טוענים שהם טובים מאוד בשיקום מכרות.

יעקב לקס: אנחנו רואים כאן איך שיקמו באזור מכתש קטן.

יעקב לקס: השטח הזה שאתם רואים עם החריצים הוא שטח שיש בו אבק דק שכל טיפת גשם, לפעמים יורד גשם בעוצמה גדולה לעיתים נדירות, אבל החריצים שאתם רואים אלה חריצים שהגשם חרץ.

יעקב לקס: האבק הזה הופך מיד לחומר שנשטף בגשם ומגיע לכל מקום.

יעקב לקס: אתם רואים גם תמונת לוויין.

יעקב לקס: הכתם הבהיר זה מה שקורה מסביב למפעל אורון של רותם המפרט.

יעקב לקס: ככה זה נראה מהחלל החיצון.

יעקב לקס: קל וחומר מה שראיתם בתמונה הגדולה.

יעקב לקס: חברת רותם המפרט ידועה לשמצה כמזהמת הגדולה ביותר בישראל.

יעקב לקס: אנחנו ניתן להם להיות אחראים לבריאות של ילדינו?

יעקב לקס: הדוחות הבריאותיים מדברים על כך שעיקר הסכנה תהיה לילדים צעירים ולזקנים.

יעקב לקס: זה בדיוק הנכדים שלי והסבא שלהם.

יעקב לקס: מי זה חברת רותם המפרט?

יעקב לקס: חברת בת של חיל.

יעקב לקס: הן חברות ציבוריות שנסחרות בבורסה.

יעקב לקס: השליטה היא של משפחת עופר.

יעקב לקס: רוב הרווחים בכלל מושקעים בניו יורק.

יעקב לקס: לשם הולכים הרווחים.

יעקב לקס: הם לא הולכים ליצירת מקומות עבודה נוספים בישראל.

יעקב לקס: אתם תקראו את הטענות על מקומות עבודה.

יעקב לקס: המכרה הזה לא יוסיף ולו מקום עבודה אחד.

יעקב לקס: כל מה שהוא יעשה הוא יעתיק עובדים ממקום אחר אל המכרה הזה.

יעקב לקס: אותם עובדים ימצאו את פרנסתם באתרים אחרים שחברת רותם המפרט מוזמנת לכרות בהם.

יעקב לקס: יוצל"פ אלה תביעות נגד פעילי סביבה שמוטחות בסכומי עתק על ידי מי שרוצה ליזום פעולה בשטח.

יעקב לקס: התפרסמה מאוד התביעה נגד מיקי רוזנטל.

יעקב לקס: אבל מישהו מתושבי ערד שאני רואה אותו בראי מדי פעם כתב לעיתון הנפוץ היותר בערד כתבה שכותרתה היתה, אין רע משכן רע.

יעקב לקס: על זה קיבלנו מכתב הפחדה שאתם רואים את צילומו כאן.

יעקב לקס: אז חברי הכנסת אמרו למשרד להגנת הסביבה שאין מקום לשנת ניסוי.

יעקב לקס: כבר נאמר כאן אנחנו איננו שפני ניסיון.

יעקב לקס: אין מקום לשדה בריר.

דב חנין: תודה רבה.

דב חנין: אני רוצה לבקש משני משרדי ממשלה להציג אינפורמציה בפנינו.

דב חנין: קודם כל משרד הבריאות.

דב חנין: ד"ר דובנוב בבקשה.

יוני דובנוב: אדוני היושב ראש, חברי הוועדה.

יוני דובנוב: אני סגן מנהל מחוז משרד הבריאות והפרסומים שלי די ידועים כאחד האנשים שפועל בעשור האחרון בנושא של השפעות סביבתיות על הבריאות.

יוני דובנוב: בלשון זהירה אני אומר שאנחנו ביקשנו לפחות שנה לגבש עמדה סופית לגבי שדה בריר.

יוני דובנוב: זה לא פשוט.

יוני דובנוב: היו שלוש חוות דעת.

יוני דובנוב: בכל חוות דעת היה מידע, לא הייתי אומר סותר אבל צריך היה לשקול אותו.

יוני דובנוב: שיקול הדעת היה צריך להיות ענייני, לא יכול היה להיות חפוז.

יוני דובנוב: אנחנו נמצאים בתהליכי סיום של גיבוש העמדה שלנו.

יוני דובנוב: בקרוב מאוד נגיש את העמדה של משרד הבריאות בנושא הזה.

יוני דובנוב: לא נראה לי נכון להחליט כעת על חוות דעת מומחים או על קיום ועדה חיצונית שתהיה מורכבת רק מאנשי מקצוע מחו"ל עוד לפני שמשרד הבריאות הגיש את עמדתו.

יוני דובנוב: כמובן אנחנו מבקשים שיחד איתנו אנשי משרד הגנת הסביבה יגישו גם כן את חוות הדעת שלהם.

יוני דובנוב: אנחנו מבקשים הבהרות מהמשרד להגנת הסביבה.

יוני דובנוב: למשל בנושא מודל של פיזור שאנחנו העלינו ספק ובנושאים אחרים שקשורים לתזכיר הסביבתי שהוגש.

יוני דובנוב: אני מקווה שנוכל בתוך חודש חודשיים להגיש את עמדתנו.

דב חנין: אדוני אתה יכול להשכיל אותנו איפה נמצא עכשיו תהליך האישור.

יוני דובנוב: אנחנו צריכים להגיש את העמדה שלנו בחודש אפריל לוועדה המחוזית לתכנון ובנייה שהם בעצם הגורם המחליט.

רחל אדטו: ראיתי עכשיו שחברת הכרייה הזאת שייכת לכימיקלים ישראל.

רחל אדטו: זו האחרונה היא אחת החברות היותר מזהמות באזור מפרץ חיפה.

דב חנין: הטענות חברת הכנסת אדטו הן אפילו יותר ספציפיות.

דב חנין: יש טענות מאוד קשות כלפי חברת רותם המפרט, דוחות שהתפרסמו.

דב חנין: החברה הזאת ביחס לפרויקט שלה שנמצא באזור צין תוארה כמככבת במקום הראשון בין המזהמים.

רחל אדטו: אתה יכול להעתיק את דוגמת חיפה ולהעביר את זה לכאן.

רחל אדטו: ואנחנו יודעים שחברת כימיקלים לישראל יש לה רקורד לא טוב בנושא חיפה.

רחל אדטו: אני מנסה לעשות את התרגום של מה הולך להיות פה.

טלב אלסאנע: נאמר שבטווח של חודשיים יהיה לנו מסמך מקצועי, מה מצפים מאיתנו כאן היום בוועדה?

טלב אלסאנע: לא היה ראוי אולי יותר לחדד.

דב חנין: אנחנו לא אמורים להיות במקום גורמים מקצועיים.

דב חנין: המטרה שלנו היא להיות פורום שמברר את הנושא ברמה הציבורית.

דב חנין: אני רוצה לבקש מנציג משרד התשתיות מר מימרן שהוא המפקח על המכרות במשרד התשתיות הלאומיות לתת לנו תמונה רוחבית כדי שנבין איפה אנחנו עומדים בתהליך של אישור הפעולה של הכרייה.

גדעון בר לב: בפני הוועדה המחוזית הוצג מסמך בפברואר 2008 בחתימת ד"ר דובנוב וד"ר בר חנא.

גדעון בר לב: אני מקריא את הסיפא: "כרופאים מומחים בבריאות הציבור ואנשי מחקר בתחום השפעות סביבתיות על התחלואה נראה לנו כי הסיכונים הבריאותיים כפי שתיארנו כאן הקשורים בהקמת מכרה פוספטים סמוך לישוב לא מאפשרים להקים מכרה שכזה במקום המוצע".

גדעון בר לב: 28 לפברואר 2008.

דב חנין: אני רוצה בכל זאת להגן על אנשי משרד הבריאות.

דב חנין: אכן הדוח שנמצא בפנינו מ-28 בפברואר 2008 שחתום על ידי ד"ר דובנוב ועל ידי בר חנא הוא דוח מאוד חד ונוקב.

דב חנין: יחד עם זאת זכותו של משרד הבריאות לבחון את הנתונים שלו.

דב חנין: כן אדוני מר מימראן.

איתן מימראן: אני משמש כמפקח על המכרות במשרד התשתיות הלאומיות מאז 1997.

איתן מימראן: בשנת 1999 פניתי לאחר שבדקנו ביחידת המכרות את עתודות הפוספט הזמינות שישנן במדינת ישראל.

איתן מימראן: עשינו זאת בשתי דרכים.

איתן מימראן: דרך אחת, הוזמן סקר במכון הגיאולוגי למיפוי כל מרבצי המינרלים התעשייתיים בכלל כולל את שדות הפוספטים בפרט.

איתן מימראן: דבר שני, כאשר בדקנו את מרבצי הפוספטים התברר שיש באמת עשרות שדות פוספטים.

איתן מימראן: כפי שאמר מר בר לב אפשר ללכת למקום אחר.

איתן מימראן: אלא מאי?

איתן מימראן: שתפקידי להיכנס לקרביים של כל שדה ושדה.

איתן מימראן: הגעתי למסקנה שההבדל בין השדות הוירטואליים לבין אלה שניתנים באמת למימוש הוא הבדל מהותי.

איתן מימראן: מה זה שדה פוספטים בלתי ניתן למימוש?

איתן מימראן: למשל אם הוא נמצא בשטח אש.

איתן מימראן: למשל אם הוא נמצא בשמורת טבע.

איתן מימראן: חלקן הן מגבלות של טאבו שלא ניתן לעבור עליהן.

איתן מימראן: כאשר אמרתי שטחי אש מדובר בשטחים שהם באמת באימונים אינטנסיביים, שטחים עם הרבה נפלים.

איתן מימראן: לא מומלץ להתקרב אליהם.

איתן מימראן: כמובן טיבו של הפוספט הוא חישוב.

איתן מימראן: זה שיש ריכוז של תחמוצת זרחן בסלע הפוספט שהיא קצת מעל לממוצע בקרום כדור הארץ עדיין איננו עושה את המרבץ הזה לכלכלי.

איתן מימראן: בוודאי שאיננו מצדיק הפרה של פני השטח על מנת להפיק.

איתן מימראן: השורה התחתונה העלתה פניה מסודרת למשרד הפנים למי שהיתה מנהלת מינהל התכנון, דינה רצ'בקסקי.

איתן מימראן: בעקבות הפנייה קיבלתי תשובה, מה הבעיה?

איתן מימראן: הכול נמצא בתוכניות המתאר המחוזיות.

איתן מימראן: כל השטחים שמכילים פוספטים בני ניצול נמצאים שם ואין מניעה לקדם תוכניות מפורטות על מנת לנצלם.

איתן מימראן: בדקנו אחד לאחד את שדות הפוספטים וחזרנו לדינה רצ'בסקי ב-19 ביולי 99.

איתן מימראן: בעצם אנחנו קרובים למצב של שוקת שבורה.

איתן מימראן: מדובר על אופק תכנון סביר שמאפשר הפעלה של מפעלים כאלו כל עוד שממשלת ישראל לפחות החליטה שמקומם לא יכירם במדינת ישראל.

איתן מימראן: אז השתכנעה המועצה הארצית והורתה להכין תוכנית מתאר ארצית תמה 14 ג' למינרלים תעשייתיים.

איתן מימראן: בראש סולם העדיפות היה הפוטנציאל של הפוספטים.

איתן מימראן: התהליך הזה מקודם על ידי משרד הפנים ופנינו לכיוון הזה.

דב חנין: את זה לא הבנתי.

דב חנין: נמצאת תוכנית ארצית בהכנה שמטרתה להתמודד עם הצורך של מדינת ישראל במינרלים ובכלל זה בפוספטים.

דב חנין: אתה אומר שהמהלך הזה כרגע מאושר כדי לאפשר בינתיים תפעול של התעשייה?

איתן מימראן: כריית פוספטים מתקיימת מזה עשרות שנים.

איתן מימראן: עכשיו כאשר אנחנו מדברים על תכנון מדובר אל סדר גודל של 15 שנים להשקיע בשדה עד שהתוכנית שלו מתאשרת.

איתן מימראן: ברור שמדינה מסודרת צריכה לדאוג לכך שאם מעוניינים בהמשך ניצול פוספטים במדינת ישראל הרי שיש להבטיח עתודות שלהם.

איתן מימראן: כך שלא נעמוד לפני שוקת שבורה ללא עתודות עם מתקנים שהושקע בהם הון עתק שלא יוכלו לתפקד.

איתן מימראן: אכן השתכנעה גב' רצ'בסקי בזמנו כאשר מניתי אחד לאחד את השדות וגם את פוטנציאל המימוש של כל שדה ושדה.

איתן מימראן: הגענו למסקנה שבתוך שנים לא רבות אנחנו עלולים לעמוד בפני מחסום.

איתן מימראן: גם שדה הפוספטים בריר נכלל בתוכנית מתאר מחוזית כשטח שמיועד לכרייה.

איתן מימראן: אנחנו עוסקים בשלב היותר מתקדם על פני תוכנית מתאר מחוזית והוא הנדבך של הכנת תוכנית מפורטת.

איתן מימראן: הדוברים שלפני התייחסו בעצם לתכנון המפורט ולכל מה שנגזר ממנו באשר לטיפול ברשויות השונות.

איתן מימראן: הובאו כאן מספר דוגמאות של מפרץ חיפה וחצבה מערב.

איתן מימראן: זה לא בריא להרחיק את העדות.

איתן מימראן: הדוגמאות לא רלוונטיות.

איתן מימראן: בתהליך התכנון שעליו הוחלט בצורה הפורמאלית ביותר נקבעו אינספור מנגנונים של אבטחת שלום הציבור.

איתן מימראן: אחד המנגנונים הוא בריאות הציבור שחלילה אם תיפגע.

איתן מימראן: כך התחייבה גם רותם המפרט ובוודאי שאני לא אעמוד בפרץ כדי לנסות לדחוף את השדה הזה אם יתברר חלילה שיש פה איזה נזק בריאותי שיוכח על ידי אותו צוות מוסמך של משרד הבריאות.

איתן מימראן: ברור כשמש אני איישר קו עם המסקנות של צוות כזה.

איתן מימראן: ישנו גם המנגנון שקראו לו פה לצערי הרב שדה ניסויים.

איתן מימראן: לא הופכים את ערד לשדה ניסויים אבל הופכים את הכרייה לשדה ניסוי אם כל מה שמשת

איתן מימראן: מע מכך והסרבול לגבי הכרייה.

איתן מימראן: אכן כרייה כזאת, דובר על שנה ניסיונית של כרייה על מנת שבשנה הזאת כל המדדים במיוחד המדדים הסביבתיים ייבדקו ורק אז יוחלט אם להתיר את המשך הכרייה.

דב חנין: אדוני אני רוצה שתתייחס לשאלה של חלופות.

דב חנין: ברמה הגיאולוגית.

איתן מימראן: אם יורשה לי שני משפטים במכתב הסיכום שלי לדינה רצ'בסקי: "ריכוז הנתונים המצורף בזה יש בו כדי לתת תמונה כללית ראשונית בלבד על אף מספרם הרב של שדות הפוספטים והעתודות הפוטנציאליות הרבות הגלומות בהם יש לשקול בזהירות כל שדה לאור מיקומו, ההתנגשויות התכנוניות שיש לו עם אינטרסים אחרים, סוג הפוספט ועובי הכיסוי".

איתן מימראן: חלופות.

איתן מימראן: יושבת ועדה שמי שמרכז אותה טל פודים מהוועדה המחוזית לתכנון ובנייה של מחוז הדרום.

איתן מימראן: יושבת ועדה 3 שנים באשר לתכנון המפורט של שדות הפוספטים באזור צין ואורון על מנת לבדוק שדה שדה.

איתן מימראן: הועדה קרובה למסקנות.

דב חנין: אני מבין שעד אשר אותה ועדה שבוחנת את כל האפשרויות תסיים את עבודתה לא תלכו קדימה עם התוכנית דווקא בשדה בריר.

איתן מימראן: שדה בריר על ההליך הסטטוטורי שבו להיות מקודם.

איתן מימראן: אין אחד משדות הפוספטים שנכללים בתוכנית המתאר החדשה לאורון צין, אין אחד מהם שלא נלקח בחשבון.

איתן מימראן: המכון הגיאולוגי ביחד עם רותם כבר הריצו סקר פוספטים ארצי.

איתן מימראן: בשורה התחתונה לרותם המפרט יש עתודות פוספטים זמינות לכרייה לסדר גודל של בין 10-15 שנים.

איתן מימראן: כולל אלטרנטיבות אחרות חוץ משדה בריר.

דב חנין: אני מעוניין לשמוע נציג של משרד הביטחון נוכח העובדה שנמצא בקרבה בסיס נבטים.

דב חנין: ומשרד הביטחון למוד ניסיון של בסיסים צבאיים בנגב לידם יש איומים סביבתיים.

דב חנין: איך אתם רואים את העניין?

עודד הגלילי: משרד הביטחון חושב שצריך למנות חוקר בלתי תלוי שיעשה בדיקה יסודית.

עודד הגלילי: החוקר הזה צריך להתמנות על דעת משרד הבריאות ומשרד התשתיות הלאומיות.

עודד הגלילי: המסקנות של החוקר הזה אם יאושרו על ידי המשרדים ויוגשו לקרפ"ר עמדת משרד הביטחון תישקל.

עודד הגלילי: ברור נדרוש שאחר כך יהיו בדיקות תקופתיות, יהיה מעקב, יהיה ניטור שוטף אם השדה יאושר.

דב חנין: מפקדת קרפ"ר דואגת לבריאות חיילים.

דב חנין: מה עמדתכם?

דב חנין: עד כמה אתם מעורבים בתהליך?

עומר אנקול: אנחנו מעורבים בתהליך.

עומר אנקול: העמדה שהציג נציג משרד הביטחון זו גם העמדה של צה"ל.

עומר אנקול: אנחנו יכולים לאתר להקמה של צוות בדיקה בלתי תלוי שיבחן את הנושא לעומקו על פי אמות מידה שגם משרד הבריאות ואם אנחנו נקבל.

עומר אנקול: אין במינוי של הצוות הזה אמירה שזה יאושר.

עומר אנקול: אבל זה בסיס לקבלת החלטות בנושא.

דב חנין: תודה רבה.

דב חנין: האם המידע שמצוי בידי שבעבר משרד הביטחון הביע התנגדות לתוכנית הזאת היא נכונה?

עודד הגלילי: היתה קודם כל הסכמה ראשונית לתכנון.

עודד הגלילי: אחר כך היתה התנגדות.

עודד הגלילי: כרגע אנחנו חושבים שאין לנו מספיק נתונים להגיע להחלטה.

עודד הגלילי: אנחנו רוצים שתהיה בחינה בלתי תלויה כדי לקבל את המסקנות.

דב חנין: המשרד להגנת הסביבה.

דב חנין: גברת קורדובה.

דב חנין: אני הייתי מוטרד מעמדתו של המשרד להגנת הסביבה עד כה בנושא הזה.

דב חנין: אתם רשאים לאמץ כל עמדה שאתם רוצים.

דב חנין: אבל בתחושה שלי היה איזשהו קצר בין התפיסה הסביבתית לתפיסה הבריאותית.

דב חנין: הדבר הזה נראה לי מטריד.

דב חנין: התפקיד שלכם זה להגן על הסביבה כולל על הבריאות כי היא חלק מהסביבה.

לבנה קורדובה: בתזכיר השפעה על הסביבה הורץ מודל לפיזור מזהמים.

דב חנין: מי ערך את התזכיר של השפעה על הסביבה?

לבנה קורדובה: יועץ של חברת רותם.

לבנה קורדובה: אנחנו בחנו ובדקנו אותו.

דב חנין: נוכח השאלות שיש כאן אולי זה דווקא המקרה שלא יועץ מטעם חברת רותם יכין את התזכיר הסביבתי.

לבנה קורדובה: זה רץ כבר 10 שנים.

לבנה קורדובה: אולי לעתיד לבוא.

לבנה קורדובה: אלה הנתונים נכון לעכשיו.

לבנה קורדובה: בחנו את הנתונים של התזכיר.

לבנה קורדובה: התזכיר הורץ עבור חלקיקי PM10.

לבנה קורדובה: בהתחלה TSP כלומר חלקיקים גדולים.

לבנה קורדובה: אחר כך זה עבר ל-TM10 ואחרי זה היתה הרצה נוספת לחלקיקי PM2.

לבנה קורדובה: 5.

לבנה קורדובה: לאור התוצאות האלה ראינו שהעודף של חלקיקי PM2.

לבנה קורדובה: 5 היה יחסית נמוך.

דב חנין: איך התבצע התזכיר הזה?

לבנה קורדובה: מכניסים למודל פיזור מזהמים.

לבנה קורדובה: יש קצב קליטה של המכרה לפי שיטות מקובלות בעולם.

לבנה קורדובה: זה בסיס נתונים שמקובל.

לבנה קורדובה: בדרך כלל לוקחים מקדמי קליטה לפי הסוכנות האמריקאית להגנת הסביבה.

לבנה קורדובה: זה נעשה בהרבה מאוד מקרים ובהרבה מאוד תזכירים.

לבנה קורדובה: אחר כך נכנסים נתונים טופוגרפיים ומטרואולוגיים ורץ מודל.

לבנה קורדובה: המודל הוא מודל מורכב שאומת על ידי חברה מחו"ל, חברה שאנחנו מאוד מעריכים וקיבלנו את עמדתה.

לבנה קורדובה: מתוך המודל מקבלים ריכוזים סביבתיים.

דב חנין: אחת הטענות שעומדות בפנינו וזו אחת הסיבות שכינסנו את הדיון הזה שיש בין התוצאות של המודל הממוחשב שבתזכיר לבין המדידות שבמציאות יש פער שהוא בלתי קביל והוא מצביע על שגיאה חמורה ביותר.

דב חנין: הנתונים שבידיי מצביעים מדודות שהן פי 40 .

דב חנין: זאת אומרת 4000% מהתוצאות החזויות בטבלה שבמודל.

דב חנין: זה לא קורה כל יום כאלה פערים.

לבנה קורדובה: אנחנו מריצים מודל.

לבנה קורדובה: אחת הבעיות היא שלא היו לנו ריכוזי רקע מוסכמים לגבי PM2.5.

לבנה קורדובה: היו כל מיני הערכות ומכאן חלק מאי ההתאמות.

לבנה קורדובה: משרד הבריאות מקבל את התזכיר, מקבל את הריכוזים החזויים ועל סמך זה עושה את הסיכון הבריאותי.

לבנה קורדובה: כי בלי הריכוזים הסביבתיים לא ניתן לעשות סיכון בריאותי.

לבנה קורדובה: כאן היו לנו איתם כל מיני ויכוחים.

דב חנין: אני חייב להגיד לך שאני עדיין לא הפסקתי להיות מוטרד מהתשובה שלך.

דב חנין: ברור שמשרד הבריאות תלוי בבסיס הנתונים הסביבתיים שלכם.

דב חנין: למרות הכול, משרד הבריאות גם בנתונים הסביבתיים המקלים שאותם מצא תזכיר שנעשה ביוזמת החוקר של חברת רותם המפרט למרות זאת משרד הבריאות הגיע לשאלות מאוד רציניות.

דב חנין: אתם לא מוטרדים?

לבנה קורדובה: בישראל אנחנו יודעים שיש ריכוזי רקע של PM2.

לבנה קורדובה: 5 בכל מקום בארץ הריכוזים כאלה.

לבנה קורדובה: כל נושא של פיתוח יוסיף אחוז מסוים של חלקיקים.

לבנה קורדובה: לפי הדברים האלה נגיע למסקנה שאנחנו לא נוכל לפתח כאן שום דבר.

לבנה קורדובה: לא כביש ולא מפעל תעשייה ולא מכרה.

דב חנין: התפקיד של המשרד להגנת הסביבה הוא להגן על הסביבה.

דב חנין: יש עוד משרדי ממשלה שיש להם תפקידים אחרים כמו משרד התשתיות הלאומיות, לפתח מכרות, זה תפקידם.

דב חנין: אבל את מבצעת כבר אצלך את השקלול של הצורך לבנות כבישים והכול.

לבנה קורדובה: אנחנו בזמנו לא התנגדנו לתוכנית וביקשנו לעשות קריאה ניסיונית עם כל מיני אמצעים.

לבנה קורדובה: כיום העמדה של המשרד לא גובשה סופית לאור שיחות שלנו עם השר.

לבנה קורדובה: כרגע נשקלות חלופות נוספות.

לבנה קורדובה: זאת אומרת המשרד כרגע אין לו עמדה בנושא שדה בריר.

דב חנין: זאת אומרת המשרד הגיע למסקנה ארעית בינתיים, עוד לא פורמאלית שעדיף אולי לבחון וללכת על אלטרנטיבות במקום הכרייה באזור הזה.

דב חנין: תודה רבה גברתי.

דב חנין: חבר הכנסת טלב אלסאנע בבקשה.

טלב אלסאנע: אני רוצה לברך את ראש העיר ערד.

טלב אלסאנע: הוא עושה עבודה מצוינת בעניין הזה.

טלב אלסאנע: אין ספק שאילו היה מדובר בניסיון להקים מכרה כזה ליד כוכב יאיר או הרצלייה אז זה בכלל לא היה מגיע לדיון בכנסת.

טלב אלסאנע: יש תחושה שבנגב אפשר הכול.

טלב אלסאנע: אפשר להקים את רמת חובב ודודאים ולהתעלם מהאוכלוסייה ולעשות את השיקול הכלכלי כאילו הוא השיקול החשוב ביותר.

טלב אלסאנע: המחיר שהתושבים צריכים לשלם הוא זניח לעומת זאת.

טלב אלסאנע: אין ספק שהתוכנית הזו אם תאושר ותבוצע המשמעות היא גזר דין מוות לערד והתפתחותה ועתידה.

טלב אלסאנע: ההשלכות שלה חמורות מאוד לגבי תושבי אל פורעה וכסיפה.

טלב אלסאנע: שמעתי ממשרד הבריאות שיכול להיות שאין מקום לאשר את התוכנית.

טלב אלסאנע: לדעתי העמדה שלנו הציבורית צריכה להיות שבריאות הציבור והתפתחות הישובים שווא ורווחתם קודמת לכל שיקול אחר.

טלב אלסאנע: המדינה קמה לשרת את האדם.

טלב אלסאנע: אנחנו בוועדה צריכים לאמץ את הדעה של תושבי ערד וראש העיר שלה.

דב חנין: גברת שרית עוקד בבקשה.

שרית עוקד: אני אתחיל בזה ששנת הכרייה הניסיונית שדובר עליה כחלק מהמלצות ועדת רהב שהמליצה את המלצותיה בשנות השמונים, מאז יש לנו את אמנת הלסינקי ואנחנו כבר למעלה מ-30 שנה אחרי זה וזה ממש לא רלוונטי.

שרית עוקד: כשחברת רותם המפרט החליטה לקדם את התוכנית בשנות התשעים הוכן תזכיר השפעה על הסביבה והתזכיר הזה נבנה על בסיס של מודלים תיאורטיים ולא על בדיקה ממשית בשטח.

שרית עוקד: הדבר הזה הוא קצת חורג ממה שיש במציאות.

שרית עוקד: בעקבות התזכיר הזה נעשה שימוע ציבורי רחב בערד, בעקבות השימוע הזה שהשתתפו בו כ-700 מהתושבים אנחנו התחלנו להתארגן ואנחנו פשוט התנגדנו.

שרית עוקד: יש עצומה של תושבי ערד ש-6000 מהתושבים חתמו עליה.

שרית עוקד: נעשה סקר טלפוני ש-88% מהתושבים בערד הצביעו שהם לא רוצים את המכרה הזה אצלנו.

שרית עוקד: נערך דיון אחד בוועדה המקומית קודם לימיו של גדעון בר לב ואז היתה התנגדות פה אחד.

שרית עוקד: לאחר מכן נעשה דיון שני בוועדה המקומית כאשר גדעון היה ושוב היתה התנגדות נחרצת למכרה.

שרית עוקד: ההתנגדות היא גורפת.

שרית עוקד: אנחנו לפני כשנה פנינו כ-276 מהתושבים לבג"ץ מתושבי ערד ותושבי האזור, זה אל פורעה וכסיפה.

שרית עוקד: כתוצאה מהחזרה של משרד הבריאות מהעמדה שלו הסרנו את העתירה שלנו ופנינו לבית משפט לעניינים מינהלים והדיון נקבע ליום השואה.

שרית עוקד: למה ליום השואה אני לא יודעת.

שרית עוקד: אולי יש קשר.

שרית עוקד: אולי לא.

שרית עוקד: החיים שלנו הם לא הפקר.

שרית עוקד: אנחנו עד היום לא ראינו שום מחקר שאומר שפוספט זה בריא לתושבים.

שרית עוקד: עוד לא נתקלתי במחקר כזה.

שרית עוקד: הפוספט הוא רדיו אקטיבי.

שרית עוקד: יש לו השלכות בריאותיות ארוכות טווח.

שרית עוקד: היתה כאן חברת הכנסת אדטו בקישון.

שרית עוקד: יש שרידים של פוספט.

שרית עוקד: יש שמה את חיפה כימיקלים וזה ברור מה יוצא מהשפכים שלהם.

שרית עוקד: בתזכיר הרפואי של ד"ר בר חנא וד"ר דובנוב הם ציינו שימותו 7 אנשים בכל שנה רק בעיר ערד.

שרית עוקד: ואנחנו מדברים על אוכלוסייה הרבה יותר רחבה.

שרית עוקד: זאת אומרת שכמות התושבים שיהיו חשופים לאבק פוספט תהיה יותר גדולה.

שרית עוקד: זה גם תושבי ערד, גם אל פורעה, גם כסיפה, גם חיילי בסיס הנח"ל ליד ערד, גם חיילי בסיס נבטים.

שרית עוקד: זאת אומרת שהתחלואה תהיה הרבה יותר גדולה.

שרית עוקד: גם ד"ר קרסנטי שכתב מכתב למשרד להגנת הסביבה כתב שתהיה עליה בתחלואה בקרב האנשים בערד במיוחד ילדים וזקנים.

שרית עוקד: ואנחנו צריכים לזכור ערד תמיד היתה מקום לחולי אסטמה.

שרית עוקד: בערד יש הרבה יותר חולי אסטמה מאשר יש בכל מקום אחר בארץ.

שרית עוקד: הדבר הזה צריך להיות ברור שיהיה כאן נזק רפואי מאוד מאוד קשה.

שרית עוקד: אם אנחנו רוצים לעשות מחקר, ואמרו כאן שרוצים לעשות מחקר כל מיני גורמים, גם משרד הביטחון עכשיו, הנושא של המחקר צריך להיות הוכחה מעל כל צל של ספק שפוספט לא מזיק לבריאות.

שרית עוקד: זאת אומרת פוספט בריא.

שרית עוקד: שלא יהיה נגטיבי.

שרית עוקד: לא מה שהוא לא.

שרית עוקד: שהפוספט הוא בריא.

שרית עוקד: זאת אומרת כל ילד צריך לנשום שתי כוסות פוספט בחלב.

שרית עוקד: לשים אותו ליד הפה ולנשום אותו ולשתות אותו.

שרית עוקד: מה אנחנו מבקשים עכשיו?

שרית עוקד: אנחנו מבקשים שכל הנושא הזה ירד מסדר היום.

שרית עוקד: נכון חברת רותם תורמת למדינה.

שרית עוקד: נכון שהיא תורמת הרבה מאוד מקומות עבודה בנגב.

שרית עוקד: המכרה הזה לא יוסיף הרבה מאוד מקומות עבודה בערד.

שרית עוקד: לכן חשוב שהנושא הזה ירד מסדר היום.

שרית עוקד: לפני 47 שנה החליטה המדינה להקים את ערד מסיבות שונות במיקום הנוכחי שלה.

שרית עוקד: אתם לא יכולים היום לגזור גזר דין מוות על העיר שלנו.

שרית עוקד: אנחנו רוצים להמשיך לחיות בערד, למען עתידנו, למען עתיד הילדים שלנו, הבריאות שלנו, האופי של העיר שלנו שאנחנו מאוד מאוד אוהבים.

שרית עוקד: אנחנו מבקשים מכם תנו לעיר שלנו להמשיך ולהתפתח בכיוון של תיירות, בכיוון של תעשיות ירוקות.

שרית עוקד: אנחנו רוצים להמשיך לחיות בלי מכרות.

דב חנין: תודה רבה.

דב חנין: פרופ' ריכטר.

אליהו ריכטר: קודם כל לגבי המודל.

אליהו ריכטר: מחילופי הדברים ברור שיש בעיות גדולות עם התקפות שלו, האמינות שלו, הדיוק שלו.

אליהו ריכטר: זה נשמע כמו בדיחה רעה שיש כל כך הרבה אי הסכמה.

אליהו ריכטר: יתר על כן אי ההתייחסות לחלקיקים גדולים מ-10 מיקרון בקוטר היא בעצמה בעיה.

לבנה קורדובה: הריצו PM10.

לבנה קורדובה: הריצו את כל הדברים האלה.

לבנה קורדובה: חוץ מזה המודל הזה אושר על ידי ה-UACP ועובדים איתו בכל העולם וכאן נעשים כל תזכירי ההשפעה לפי המודל הזה.

אליהו ריכטר: עליכם לדעת מה שקרה למשל בנמל אשדוד רוב הנזק היה מהחלקיקים מעל PM10 שחדרו לאף ונבלעו.

אליהו ריכטר: זה מביא אותי לראיות מהעבר.

אליהו ריכטר: היו כמה לקחים מרים בעבר מפוספטים.

אליהו ריכטר: הסיפור של נמל אשדוד שהיה אשכול של סרטן.

אליהו ריכטר: נכון בצבעים מרוכזים אבל עובדים הם תמיד שפני ניסיון לצערי הרב.

אליהו ריכטר: גם כן מה שקורה בתל ערד.

אליהו ריכטר: אני יודע שיש חילוקי דעות אבל החלקיקים חודרים לאף אפילו בכמויות קטנות, מתפזרים נקודתית.

אליהו ריכטר: זה יכול להיות מודל למה שיקרה לתושבים בערד.

אליהו ריכטר: במיוחד ילדים.

אליהו ריכטר: אכן לי יש הרגשה מאוד לא נוחה מכל הסיפור הזה.

דב חנין: תודה רבה אדוני.

דב חנין: חבר כנסת ניצן הורוביץ.

ניצן הורוביץ: אני רוצה לברך את יו"ר הוועדה חבר הכנסת חנין על המאמץ שהוא משקיע לא רק בסיפור הזה אלא לאורך זמן בנושאים שהם מן החשובים ביותר על סדר היום שלנו והוועדה הזו המשותפת היא פורום חשוב לליבון הדברים וגם על פי מסורת הוועדה גם הפעם שמענו כאן דברים חשובים מעניינים מאירי עיניים מכל מיני נקודות מבט.

ניצן הורוביץ: אני חייב להגיד שהייתי בשטח, סיירתי במקום, באתר שבו אמור להיות המכרה.

ניצן הורוביץ: ביקרתי בערד.

ניצן הורוביץ: שוחחתי עם תושבי ערד וגם עם התושבים הבדואים.

ניצן הורוביץ: שמעתי מה שנאמר כאן ושמעתי גם דעות אחרות בחודשים האחרונים ואני חייב לומר לכם מן הדברים שעלו כאן יש משהו אחד מאוד ברור והוא שהעניין עוד לא בשל.

ניצן הורוביץ: אני אומר את זה בזהירות.

ניצן הורוביץ: שמעתי את דברי נציגי משרד הביטחון, הבריאות והסביבה, ונציגי המשרד לתשתיות, את נציגי התושבים בערד וכאמור הייתי בשטח והאזנתי בקשב.

ניצן הורוביץ: יש כאן יותר מדי שאלות ויותר מדי צורך בנתונים ובבדיקות נוספות כדי שניתן יהיה בשלב כזה לגשת לפרויקט כזה גדול.

ניצן הורוביץ: אני לא נוקט כאן עמדה נחרצת.

ניצן הורוביץ: אני אומר שהדברים כפי שהובאו אלינו היום וכפי שהובעו בפני בהזדמנויות אחרות מבהירים שיש צורך בבדיקות נוספות וצריך לעשות את הבדיקות האלה באופן רציני, עצמאי.

ניצן הורוביץ: אני קורא למשרדי הממשלה שהביעו את דבריהם לקחת חלק בבדיקות האלה בדיוק כפי שאמר נציג משרד הביטחון בצורה אחראית, להשתמש במודלים מתקדמים.

ניצן הורוביץ: אז אפשר יהיה, אם בכלל, לגשת להחלטה ולדון ברצינות בעניין אחרי שיהיו בפנינו הבדיקות הנחוצות.

ניצן הורוביץ: הדברים מונחים על הכף והדברים שאומרים נציגי ערד הם רציניים מדי מכדי שיהיה אפשר להתעלם מהם.

ניצן הורוביץ: יש כאן אינטרסים כבדי משקל.

ניצן הורוביץ: אנחנו צריכים להיות מאוד זהירים ולעשות את כל הבדיקות הנחוצות על מנת שלא יהיו כאן שגיאות שיפגעו חלילה בריאותם של הרבה מאוד אנשים.

דב חנין: תודה רבה.

דב חנין: חברת רותם, מר יוגב סמנכ"ל.

יוסי יוגב: אני סמנכ"ל אקולוגיה ותשתיות לחברת רותם.

יוסי יוגב: דווקא רוצה לפתוח בשאלה שנשאלה כאן בשלבים מוקדמים יותר.

יוסי יוגב: האם הקסם יישאר באוויר?

יוסי יוגב: אני לא יודע לגבי הקסם אני רק חושש שמא התעשייה היא זאת שתישאר בסוף באוויר.

יוסי יוגב: אנחנו עדים לדעות ואי בהירויות רבות.

יוסי יוגב: יש גם כמה עובדות שאני אישית מכיר אותן.

יוסי יוגב: הייתי רוצה לחלוק אותן אתכם.

יוסי יוגב: רותם המפרט נגב היא חברה רב לאומית, חברה שעוסקת בכריית פוספט, עיבודו, השבחתו וייצור דשנים ומוצרי המשך.

יוסי יוגב: החברה הזאת מעסיקה אלפי עובדים בתעסוקה ישירה ועקיפה באזור הנגב.

יוסי יוגב: אלפי בתי אב מדימונה, מבאר שבע, מערד, מירוחם, מהפזורה הבדואית מתפרנסים בעבודה במפעלים של רותם.

יוסי יוגב: רותם היא תעשייה עתירת השקעות שמדינת ישראל שותפה להן באמצעות חוק עידוד השקעות הון.

יוסי יוגב: התעשייה הזאת קצת מיוחדת בארץ אבל בעולם הגדול כל בר דעת יודע שהתעשייה הזאת, אופק הרזרבות שלה הוא סביב 25 שנה ומעלה.

יוסי יוגב: תעשיית כרייה ללא רזרבות אין לה זכות קיום על כל המשמעויות הכלכליות, התעסוקתיות, והחברתיות שנובעות מכך.

יוסי יוגב: כפי שנאמר כאן קודם משך הזמן הלוקח מזיהוי מקור פוספט דרך כל המסלול הזיכיוני הטכני הכלכלי הסטטוטורי ועד שהיא מגיעה לרזרבה ברת כרייה אנחנו מדברים היום בממוצע על 15 שנות עבודה.

יוסי יוגב: בשדה בריר יש 65 מיליון טון פוספט שמתאימים לייצור מוצרים של רותם למשך כ-30 שנה.

יוסי יוגב: אם אנחנו מדברים על אתר רותם שנמצא במישור רותם ואם לוקחים את כל החברה משהו כמו 10 שנים.

יוסי יוגב: אין עוד שדה כזה בשום מקום בנגב.

יוסי יוגב: אין לו שום תחליף.

יוסי יוגב: לא מספיק לקבל אישורים ממדינת ישראל על כל נגזרותיה לכרייה בשדות צריך גם לעשות התאמה של תהליכי הייצור.

יוסי יוגב: צריכים לפתח תהליכים שמתאימים לסוגי הפוספט השונים הנמצאים.

יוסי יוגב: פוספט זה לא דבר חד ממדי.

יוסי יוגב: פוספט מסוג א' יכול להתאים לתהליך א', פוספט מסוג ב' או ג' או ד' יש לו מאפיינים שונים במקום אחר מתאים לתהליכים אחרים.

יוסי יוגב: זאת התעסקות של שנים.

יוסי יוגב: מכאן גם החשיבות הגדולה של שדה בריר כעתודת רזרבה אסטרטגית מבחינתה של רותם.

יוסי יוגב: עבור שדה בריר הוצא תזכיר השפעה על הסביבה.

יוסי יוגב: אני איש תעשייה למעלה מ-20 שנה.

יוסי יוגב: הייתי שותף ומעורב בהכנה ובביצוע של עשרות תזכירים.

יוסי יוגב: אני תזכיר כזה אדוני היושב ראש לא ראיתי.

יוסי יוגב: הנחיות כה מחמירות מטעם המשרד להגנת הסביבה.

יוסי יוגב: בשביל להריץ את מודל האוויר שנציגת המשרד דיברה עליו לא ניתן היה לעשות את זה באמצעות מחשב רגיל.

יוסי יוגב: נדרשנו לקבל אישור מיוחד לשימוש במחשב על.

יוסי יוגב: עד כדי כך המודל שנדרשנו לעבוד לפיו.

יוסי יוגב: אגב מודל שהמשרד להגנת הסביבה לא הסתפק בו והלך ודרש מאיתנו, קיבל אישור ממומחה עולמי בחו"ל שאישר את המודל הזה.

יוסי יוגב: זה לא מודל שרותם פיתחה.

יוסי יוגב: זה מודל מאושר, מוכר.

יוסי יוגב: התזכיר הזה קבע שלכרייה בשדה בריר לא תהיה השפעה על ישובי הסביבה.

יוסי יוגב: לפני כשנה וחצי בדיון של השדולה הסביבתית חברת רותם התחייבה להימנע מכרייה בשדה בריר במידה ויתברר שיש סכנה בריאותית עקב הכרייה.

יוסי יוגב: בידי רותם ישנן חוות דעת של מספר מומחים מהשורה הראשונה בארץ ביניהם גם פרופסור רפאל כראל שנמצא כאן, מומחה לבריאות הציבור ברפואה תעסוקתית.

דב חנין: אני אשמח שתעבירו אלינו לוועדה את חוות דעתו של פרופסור כראל.

יוסי יוגב: זאת נעשה.

יוסי יוגב: כל אחד מהמומחים האלה הגיע באופן עצמאי למסקנה.

יוסי יוגב: חוות הדעת שהוצגו על ידי עיריית ערד בדבר נזקים כביכול לבריאות כתוצאה מפעילות הכרייה אינן נכונות.

יוסי יוגב: ולמרות זאת בדיון בשדולה רותם הציעה למנות ועדת מומחים בלתי תלויה שתבחן את ההיבטים של הכרייה.

יוסי יוגב: אנחנו התחייבנו מראש לקבל את ההמלצות של הוועדה הזאת ולפעול לפיה.

יוסי יוגב: אגב ההמלצה הזאת אושרה ברוב דעות על ידי חברי הוועדה.

יוסי יוגב: גם בראשותו של חבר כנסת מלכיאור.

יוסי יוגב: והוועדה המחוזית בעצם אימצה את ההמלצה הזאת, הטילה על משרד הבריאות למנות את אותה ועדה, ועדה שלצערנו הרב לא קמה עד היום.

יוסי יוגב: שמעתי את משרד הבריאות, את משרד הביטחון.

יוסי יוגב: ישנה אי בהירות סביב הנושא הבריאותי.

יוסי יוגב: אי אפשר להתכחש לזה.

יוסי יוגב: זה רק מחזק את ההחלטה להקמתה של ועדה, אותו צוות מומחים שיבחן את הנושא, ילמד אותו לעומק, ויוציא מסקנות.

יוסי יוגב: אנחנו במעמד הזה שוב בצורה עקבית חוזרים על ההתחייבות שלנו לקבל את ההמלצות של הוועדה הזאת תהיינה אשר תהיינה.

יוסי יוגב: הפרויקט שבו מדובר, כרייה בשדה בריר קצת שונה מפרויקטים של יזמים שהולכים להקים מפעלים או תחנות כוח בדבר אחד והוא שהכרייה היא קיימת.

יוסי יוגב: היא מבוצעת גם היום.

יוסי יוגב: לא צריך לדמיין איך יהיו הדברים כשתהיה כרייה.

יוסי יוגב: אפשר ללכת ולראות כרייה בפועל במרחק של אפס מטר משפת הבור ומהכלים שעושים את העבודה.

יוסי יוגב: אפשר לבוא ולמדוד.

יוסי יוגב: כל פרמטר סביבתי או בריאותי אפשר למדוד.

יוסי יוגב: לא צריך להתווכח על מודלים.

יוסי יוגב: הכרייה הזאת מבוצעת.

יוסי יוגב: אנחנו חברה שפותחת את שעריה לציבור.

יוסי יוגב: אנחנו מארחים מדי שנה עשרות קבוצות מכל הרבדים, מקבלי החלטות, חברי כנסת, שרים, עמך ישראל, פעילים סביבתיים, קבוצות של גופים ירוקים.

יוסי יוגב: הכול פתוח.

יוסי יוגב: כל נתון שקיים עומד לרשות כל אחד שרוצה לקבל אותו, לכל אחד שבא לא עם דעה קדומה אלא בראש פתוח ולהסיק מסקנות.

יוסי יוגב: משמעות הכרייה בשדה בריר עבור רותם זו אבטחת העתיד של רותם.

יוסי יוגב: עבור אלפי בתי אב בנגב המשמעות היא המשך קיום, פרנסה ורווחה.

יוסי יוגב: תודה רבה.

דב חנין: עורך דין שביט.

אילן שביט: אני לא מתכוון לדבר כעורך דין של החברה.

אילן שביט: אני מלווה את הפרויקט הזה 20 שנה.

אילן שביט: יש פה אובדן פרספקטיבה בדבר אחד מאוד בסיסי.

אילן שביט: שדה בריר הוא הזנב, הספיח של מה שנשאר משדה זוהר.

אילן שביט: שדה זוהר היה שדה ענק, עתיד כריית הפוספטים של מדינת ישראל.

אילן שביט: השדה הזה הורד מסדר היום.

אילן שביט: מה שנשאר זה זוהר דרום, לימים חלק ממנו נקרא בריר ובפרויקט הזה מועצת ערד במשך עשרות שנים תמכה.

אילן שביט: יש לנו את זה בכתובים.

אילן שביט: אפילו כשמועצת ערד הגישה התנגדות לתמ"ם 14ג' היא ציינה שבשדה בריר לאחר ביצוע בדיקות נאותות היא תומכת בביצוע כרייה שם.

אילן שביט: נושא פוספטים.

אילן שביט: אין כל אשכול של סרטן בנמל אשדוד פרופסור ריכטר.

אילן שביט: אין שום נזקי פוספט בתל ערד כי לא כורים שם פוספטים.

אילן שביט: תעשיית הפוספט מזינה מפעלי המשך.

אילן שביט: היא לא תעשייה כשלעצמה.

אילן שביט: היא תעשייה שלעצמה משנים עברו.

אילן שביט: היא מזינה מפעלים נקיים שמייצרים דשנים וחומצה זרחתית.

אילן שביט: הכול נאמר פה על ידי תושבי הדרום אבל עד שיוסי יוגב לא אמר תעסוקה הנושא הזה בכלל לא הוזכר.

אילן שביט: אף אחד לא שם תעסוקה מעל בריאות אבל נזקים בריאותיים צריך להוכיח.

אילן שביט: אובדן תעסוקה לא טעון הוכחה.

אילן שביט: הטענה שזה לא יוסיף תעסוקה היא טענה דמגוגית משום שמפעלי ההמשך יחדלו להתקיים ושם מועסקים אלפי עובדים.

דב חנין: לכל המשתתפים, אנחנו נשמח לקבל כל חומר בכתב מצד כל אחד מהגורמים.

דב חנין: אנחנו מבטיחים לעיין בחומרים האלה במלוא הרצינות.

דב חנין: תהיה ישיבת המשך.

דב חנין: בינתיים אנחנו מסכמים רק סיכום ביניים כי נמשיך לעקוב אחרי הנושא הזה.

דב חנין: קודם כל אנחנו שמחנו לשמוע שמשרד הבריאות שוקד על סיום דין וחשבון שיגבש את עמדתם הסופית בשאלת קיומם או העדרם של סיכונים אפשריים לבריאות הציבור מסביב לשדה בריר כתוצאה מפעולת הכרייה.

דב חנין: אנחנו רשמנו בפנינו שבדעת

דב חנין: כם לסיים את התהליך הזה בתוך החודשיים הקרובים.

דב חנין: אנחנו גם רשמנו בפנינו שגם המשרד להגנת הסביבה מגבש בימים אלה את עמדתו הסופית.

דב חנין: גם אתם בוחנים חלופות.

דב חנין: כמובן עמדת שני המשרדים האלה ישפיעו על עמדת משרד הביטחון.

דב חנין: העמדה הבסיסית של הוועדה הזו היא עמדה שחלה לגבי כל המקרים.

דב חנין: במקום הראשון תמיד צריכה לעמוד הגנה על הבריאות.

דב חנין: גם שיקולים כלכליים ושיקולים של תעסוקה לא שווים לפגיעה בבריאות ובחיי אדם.

דב חנין: ברמה העקרונית יש אולי ויכוח על העובדות אבל כל הגורמים שנמצאים מסביב לשולחן מסכימים לגישה הזאת.

דב חנין: רשמתי בפני את הדברים של נציגי החברה שאמרו שאם יימצא שיש סיכונים לבריאות הם לא ימשיכו בפרויקט.

דב חנין: אנחנו נמשיך ונעקוב אחרי הנושא.

דב חנין: אני מודה לכולכם.